recursal/SuperWikiNEXT-32B huggingface dataset:
***Železný dědek*** je český čiernobiely celovečerný hraný film z roku 1948 ktorého režisérom bol Václav Kubásek, v hlavnej úlohe vystupoval Jaroslav Marvan. Film sa odohráva v železničiarskom prostredí. Býva zaraďovaný medzi budovateľské filmy, hoci v ňom ešte nie je komunistická strana propagovaná priamo.

Dej
---

Preskočiť obsah diela **Upozornenie.** Článok alebo jeho časť prezrádza zápletku, pointu alebo rozuzlenie diela!

Dej začína na konci druhej svetovej vojny. Starý skúsený rušňovodič Matys sa pokúsi zachrániť pred náletom parnú lokomotívu Lízu, na ktorej roky slúžil. Je ale zranený a lokomotíva predsa len trochu poškodená. Kvôli svojmu zraneniu je odoslaný do penzie a pokazená lokomotíva je určená na zošrotovanie. S pomocou party učňov sa penzionovaný Matys rozhodne opraviť svoju milovanú lokomotívu. Tajne na nej dlhú dobu pracujú. Keď raz príde domov úplne opitý Matysov zať, ktorý má nastúpiť do služby, Matys ho zastúpi. Pri tom vďaka svojej skúsenosti zabráni katastrofe, hroziacej od náhodou odtrhnutých nákladných vozov. Záchrana aj finančná odmena je pripísaná jeho zaťovi, ktorý sa medzitým vyspal z opice. Matys je naopak podozrievaný z toho, že kradne materiál v dielňach. Po niekoľkých ďalších peripetiách sa všetko vysvetlí, Matysov zať prestane piť, a Matys sám na svojej Líze opäť nastupuje do služby.

 Opis zápletky alebo rozuzlenia príbehu sa tu končí.

Osoby a obsadenie
-----------------

* rušňovodič Matys - Jaroslav Marvan
* jeho zať Jandera, tiež rušňovodič - Otomar Krejča
* Matysova žena - Marie Ježková
* Matysova dcéra - Marie Kautská
* kurič Vašek - Lubomír Lipský
* prednosta Podroužek - Vítězslav Boček

Externé odkazy
--------------

* *Železný dědek* v Česko-Slovenskej filmovej databáze

Zdroj
-----

*Tento článok je čiastočný alebo úplný preklad článku Železný dědek na českej Wikipédii.*
**František Dostalík** (Fraňo) (\* 27. február 1896, Málinec - † 14. október 1944, Bratislava) bol hudobný skladateľ, pedagóg.

Životopis
---------

Študoval na učiteľskom ústave, 1919-1921 na konzervatóriu v Brne skladbu a dirigovanie (aj u L. Janáčka). Od roku 1914 učiteľ v Prievidzi, súčasne organista a dirigent spevokolu, organista v Sebedraží, v Martine, regenschori v Banskej Bystrici, profesor hudby a spevu na Učiteľskom ústave v Spišskej Kapitule, na mestskej hudobnej škole a na učiteľskom ústave v Bratislave. Venoval sa komornej hudbe, zbieral ľudové piesne, činný aj publicisticky. Vydal všeobecnú náuku o hudbe pre učiteľské ústavy v maďarčine, autor článkov o folkloristike a štvrťtónovej hudbe. Propagátor diela B. Bartóka a A. Hábu. Niektoré jeho zbor. skladby vyšli v Zbierke slovenských mužských zborov M. Ruppeldta, ostatné v rukopisoch.

Literatúra
----------

* Slovenský biografický slovník

Externé odkazy
--------------

* Regionálne osobnosti VKMK – zdroj, z ktorého pôvodne čerpal tento článok.

Autoritné údaje: * SNK: 199387
**Freudovo múzeum** v Londýne bolo založené roku 1982 a nachádza sa v londýnskom obvode Camden. 

V roku 1938 bol Sigmund Freud, zakladateľ psychoanalýzy, po anexii Rakúska nacistickým Nemeckom, donútený opustiť Viedeň a presťahoval sa do Londýna. Kúpil dom v *Maresfield Gardens* číslo 20 v Hampsteade, intelektuálnej štvrti Londýna. V tom čase mal Freud 80 rokov a nasledujúci rok zomrel. Dom ostal vo vlastníctve jeho rodiny do smrti jeho najmladšej dcéry Anny, zakladateľky detskej terapie, roku 1982. Po jej smrti sa z domu stalo Freudovo múzeum.

Freudova rodina pri sťahování do Londýna vzala so sebou všetok nábytok a zariadenie domácnosti. Najvzácnejším exponátom múzea tak je psychoanalytická pohovka. Nachádzajú sa tu aj biedermeierovská skriňa, stôl, príborník a rakúsky vidiecky maľovaný nábytok z 18. a 19. storočia. Múzeum vlastní Freudove egyptské, grécke, rímske a orientálne starožitnosti a jeho knižnicu.

Múzeum je verejnosti prístupné päť dní v týždni. Organizuje aj výskumné a publikačné programy a poskytuje vzdelávacie služby ako semináre, konferencie a špeciálne návštevy múzea.

Ďalšie múzea venované Freudovmu odkazu sa nachádzajú vo Viedni a v rodisku Freuda v Příbore.

Externé odkazy
--------------

* Stránky Freudovho múzea v Londýne

Súradnice: 51°32′54″S 0°10′40″Z﻿ / ﻿51,548333°S 0,177778°Z﻿ / 51.548333; -0.177778

| * z
* d
* u
Londýnske múzeá a galérie |
| --- |
| Múzeá | 
* Freudovo múzeum
* Geffrye Museum
* HMS Belfast
* Horniman Museum
* Churchillovo múzeum a Cabinet War Rooms
* Imperial War Museum
* London’s Transport Museum
* Museum of Performance
* Múzeum dizajnu
* Múzeum Londýna
* National Maritime Museum
* Prírodopisné múzeum
* Science Museum
* Soane Museum
* Victoria and Albert Museum

 | Národná galéria |
| Galérie | 
* Courtauld Institute of Art
* Dulwich Picture Gallery
* Estorick Collection of Modern Italian Art
* Gilbert Collection
* Hayward Gallery
* Národná galéria
* National Portrait Gallery
* Kráľovská akadémia umenia
* Saatchi Gallery
* Serpentine Gallery
* Somerset House
* Tate Britain
* Tate Gallery
* Tate Modern
* Wallace Collection
* Whitechapel Gallery

 |
**Hypergalaxia** je priestorovo ohraničená a gravitačne viazaná skupina galaxií, pozostávajúca z jadra (môže ním byť centrálne umiestená obria galaxia, dvojica obrích galaxií alebo kompaktná skupina galaxií) obklopeného väčším počtom trpasličích galaxií.

Pri štúdiu priestorového rozloženia galaxií sa potvrdilo, že všetky obrie galaxie alebo kompaktné skupiny galaxií sú obklopené trpasličími galaxiami a naopak, v centrách veľkých skupín trpasličích galaxií sa vždy nájde jedna alebo viac obrích galaxií. Hypergalaxie sa pokladajú za primárne miesto vzniku galaxií, kde galaxie vznikli v skupine.

Príkladom hypergalaxie je Miestna skupina galaxií, ktorá je dvojitou hypergalaxiou (jednou hypergalaxiou je podskupina Andromédy, druhou podskupina Galaxie). Názov hypergalaxia navrhla v roku 1974 skupina pracovníkov Estónskej akadémie vied pod vedením J. Einasta a A. D. Černina. Jestvovanie hypergalaxie nie je dosiaľ všeobecne uznané.


|  |  |
| --- | --- |
|  | Astronomický portál |

*Tento článok alebo jeho časť obsahuje heslo z Encyklopédie astronómie s láskavým dovolením autorov a podporou SZA.*
**Hypermoderná škola** bol smer v šachovej teórii, ktorý vznikol po 1. svetovej vojne. Hlavní predstavitelia tohto smeru, Richard Réti, Aaron Nimcovič a Savielly Tartakower sami seba nazývali *novoromantikmi*.

*Novoromantici* zásadne ovplyvnili hlavne teóriu v otvorení, ale aj v strednej hre.
Dôrazne vystúpili proti Tarraschovmu zjednodušujúcemu a dogmatickému chápaniu šachovej teórie a stratégie. Snažili sa dokázať, že Tarraschove poučky neplatia všeobecne.

Ich hlavným príspevkom do teórie otvorení bolo predovšetkým nové poňatie boja o centrum šachovnice. Poukazovali na to, že centrum je potrebné ovládať figúrami na diaľku a nie obsadzovať pešiakmi, pretože pešiaci sa často stávajú terčom útoku. Ďalej doporučovali bočný vývin strelca(tzv. *fianchetto*) na g2, g7, b2, b7. Uplatňovanie zásad hypermodernej školy spôsobilo veľký rozmach hlavne zatvorených hier. Vznikli celkom nové otvorenia, napríklad *Rétiho hra*, *indické obrany*.

Ani prístup novoromantikov však nebol úplne bez chýb. Chceli totiž vyvrátiť Tarraschovo učenie bezo zvyšku - aj jeho správne myšlienky. Tak sa stávalo, že často rozohrávali svoje partie nevýhodne, čo ich stálo nejednu porážku To bol zrejme aj dôvod, prečo napríklad novoromantici nedokázali konkurovať J. R. Capablancovi, ktorý hral síce jednoduchý, ale veľmi precízny šach.

Hlavné diela hypermodernej školy sú:

* *Richard Réti – Die neuen Ideen in Schach* (1922)
* *Savielly Tartakower – Die hypermoderne Schachpartie* (1925)

Zdroj
-----

* [fr] A la découverte des échecs hypermodernes avec MI Gerard Welling a large article by Dany Sénéchaud on Mieux jouer aux échecs
**Engie** (2008-2015: **GDF Suez**) je francúzska skupina podnikov činná v oblasti energetiky. Jej materská spoločnosť sa volá **Engie SA** (2008-2015: **GDF Suez SA**). Skupina vznikla v roku 2008 fúziou skupín podnikov Gaz de France (GDF) a Suez.

V roku 2015 to bola tretia najväčšia globálna skupina v energetickom sektore, s výnimkou ropy. Hlavným akcionárom je francúzsky štát, ktorý má štvrtinu kapitálu (23,64 % kapitálu a 33,84 % hlasovacích práv spoločnosti Engie).

V roku 2016 sa skupina pustila do hlbokej transformácie zameranej na energiu a digitálny prechod. 

Engie mala v roku 2018 158 505 zamestnancov a jej tržby boli 60,6 miliárd eur.

Skupina je uvedená v Bruseli, Luxemburgu a Paríži a je súčasťou burzových indexov CAC 40, BEL20 a Euronext 100.

Referencie
----------

1. ↑
2. ↑
3. ↑  De GDF Suez à Engie, retour sur dix années mouvementées
4. ↑  Covid : les milliards envolés d'EDF et Engie

Iné projekty
------------


|  |  |
| --- | --- |
| Portal | Francúzsky portál |

Commons
* Spolupracuj na Commons Commons ponúka multimediálne súbory na tému **Engie**
*Uväznená Hypermnéstra píše list Lynkeovi*, miniatúra knihy *Heroides* od Ovidia, preklad Octavian de Saint-Gelais, 1496-1498.
**Hyperméstra** alebo **Hypermnéstra** (starogr. Ὑπερμήστρα - Hyperméstra alebo Ὑπερμνήστρα – Hypermnéstra ; lat. *Hypermestra*) je v gréckej mytológii dcéra Elefantidy a jej manžela Danaa, kráľa v Líbyi a neskôr v Argu.

Bola najmladšia z Danaíd, päťdesiatich dcér kráľa Danaa. Keď jej strýko Aigyptos chcel násilím oženiť svojich päťdesiat synov s päťdesiatimi Danaidami, aby rozšíril svoje územie a moc, otec Danaos nariadil svojim dcéram, aby počas svadobnej noci každá svojho ženícha zavraždila. Poslúchli všetky, okrem Hypermnéstry. Tá sa do svojho ženícha Lynkea zamilovala a zachránila ho pred smrťou. Jej sestry neunikli spravodlivému trestu. Bohovia ich potrestali tým, že musia v podsvetí večne naberať vodu do deravého suda.

Hypermnéstru za zradu jej otec nechal postaviť pred súd, ale bola oslobodená. Za Lynkea sa potom vydala a mali šťastné manželstvo. Lynkeus sa stal Danaovým nástupcom na argejskom kráľovskom tróne. Z ich rodu sa neskôr narodili hrdinovia Perseus a Herakles.

Referencie a bibliografia
-------------------------

1. ↑  Tvar s -n- (teda Hypermnéstra namiesto Hyperméstra) je ale podľa Ehwald, Exegetischer Kommentar zur XIV. Heroide Ovids, str. 11 nesprávny.
2. ↑  Apollodóros z Atén, *Bibliotheca*, 2,1,5.
3. 1 2 3  Vojtech Zamarovský. *Bohovia a králi starého Egypta*. Bratislava : Mladé letá, 1986. 66-150-86. S. 206.
4. ↑  Ovidius, *Heroides*, 14.

Iné projekty
------------

Commons
* Spolupracuj na Commons Commons ponúka multimediálne súbory na tému **Hyperméstra (dcéra Danaa)**
**Vojtěch Jarník** (\* 22. december 1897, Praha, dnes Česko – † 22. september 1970, Praha, dnes Česko) bol český matematik. Považuje sa za jedného z najvýznamnejších českých matematikov 20. storočia. Zaoberal sa najmä teóriou čísel a matematickou analýzou.

Je známy hlavne vďaka Jarníkovmu algoritmu (tiež nazývaný Primov algoritmus) na hľadanie minimálnej kostry grafu a jeho dodnes používanej učebnici matematickej analýzy.

Život
-----

Na vysokoškolské štúdium nastúpil Vojtěch Jarník roku 1915 (štúdium matematiky a fyziky) na Karlovej univerzite v Prahe. Štúdium ukončil rokoch 1919 – 1920, v roku 1921 získal doktorát. Už počas štúdia pracoval ako učiteľ na vysokej škole technickej v Brne, neskôr na univerzite v Prahe. Isté obdobie študoval aj na univerzite v Göttingene.

V roku 1929 bol na Karlovej univerzite menovaný za mimoriadneho profesora, v roku 1936 aj za riadneho profesora. Na tejto univerzite pôsobil až do svojho odchodu do dôchodku roku 1967. Po vzniku Československej akadémie vied bol roku 1952 menovaný za akademika, pričom v nej bol prvý predseda matematicko-fyzikálnej sekcie.
Zomrel roku 1970 v Prahe.

Práca
-----

Hlavnými oblasťami záujmu Vojtěcha Jarníka boli teória čísel a matematická analýza. O druhej menovanej oblasti napísal mimoriadne kvalitnú štvorzväzkovú učebnicu, ktorá sa napriek svojmu veku (prvý zväzok vyšiel roku 1938) bežne používa dodnes.

### Jarníkov algoritmus

Azda najväčším Jarníkovým prínosom do sveta matematiky bolo objavenie Jarníkovho algoritmu. Ide o grafový algoritmus na hľadanie minimálnej kostry grafu, ktorý sa dodnes radí medzi najefektívnejšie a najelegantnejšie implementovateľné algoritmy s týmto účelom.

Tento algoritmus o veľa rokov neskôr, znovu, nezávisle od Jarníka, objavil Robert Prim, a preto sa častejšie nazýva práve Primov algoritmus (hoci nesprávne). Týmto algoritmom sa inšpiroval aj holandský informatik Edsger Dijkstra, ktorý na základe neho vytvoril svoj Dijkstrov algoritmus na hľadanie najkratšej cesty v grafe (medzi oboma algoritmami vidno zreteľné analógie). A kvôli všetkým týmto historickým okolnostiam môžeme naraziť aj na pomenovanie tohto algoritmu ako DJP algoritmus (skratka mien Dijkstra, Jarník, Prim).

Pozri aj
--------

Jarníkov (Primov) algoritmus

Autoritné údaje: * abART: 125220
* GND: 104438123X
* ISNI: 0000 0001 1649 4007
* NK ČR: jk01051218
* VIAF: 56992347
**Cheimón** (starogr. *Χείμων* – *Cheimón*) bol v roku 448 pred Kr. olympijský víťaz v zápasení.

Cheimón z Argu, otec olympionika Aristea, bol na 83. olympijských hrách v roku 448 pred Kr. ovenčený olivovým vencom za víťazstvo v zápasení. Zápasenie (*palé*) sa podobalo nášmu „*gréckorímskemu"*; aby súťažiaci zvíťazil, musel súpera trikrát zvaliť na zem, takže sa jej dotkol kolenom, alebo ho prinútiť, aby sa vzdal. Súperi sa od prvého až do posledného kola určovali žrebom a zápasili vylučovacím systémom.

Staroveký grécky cestovateľ a spisovateľ Pausanias videl v olympijskej *Altide* sochy Cheimóna a jeho syna Aristea. Pausanias o tom uvádza: „*Argejský Aristeus získal víťazstvo za dolichos, Aristeov otec Cheimón za zápasenie. Stojí v tesnej blízkosti; sochu jedného vytvoril chijský Pantias, ktorý sa vyučil u otca Sóstrata, sochy Cheimóna sú dielom Naukyda, jedného z najlepších, a to jedna v Olympii, druhá dopravená z Argu do svätyne Eirény v Ríme."*

Svätyňu bohyne Mieru (lat. *Pax*) dal v Ríme postaviť cisár Vespazián východne od Augustovho námestia. Chrám bol naplnený umeleckými dielami a bol do neho prenesený i zlatý poklad z dobytého jeruzalemského chrámu.

Referencie a bibliografia
-------------------------

1. 1 2  *Western Reserve University*, str.37.
2. 1 2  Pausanias, *Periégésis tés Hellados*, 6,9,3.
3. ↑  Oxyrhynský papyrus 222
4. ↑  Vojtech Zamarovský. *Vzkriesenie Olympie*. Bratislava : Šport, 1986. 77-043-86. S. 113.
5. ↑  Pausanias. *Pausaniás, cesta po Řecku I.*. Praha : nakladatelství Svoboda, 1973. S. 570 vysvětlivky.

Pozri aj
--------

* Zoznam olympijských víťazov staroveku
**Cheirisofos** (starogr. *Χειρίσοφος*) bol starogrécky sochár.

Cheirisofos, málo známy sochár z Kréty, tvoril v staršej dobe, podľa niektorých odborníkov pravdepobne už v 7. storočí pred Kr. Z antických autorov nám správu o ňom zanechal len Pausanias, ktorý na svojich cestách po gréckom svete, počas návštevy arkádskej Tegey, videl jeho dielo: „*Neďaleko odtiaľ sú dve svätyne Dionýza, oltár Korin a chrám Apolónov s pozlátenou sochou. Vytvoril ju Cheirisofos, rodom Kréťan, nepoznáme však jeho vek a učiteľa. Daidalov pobyt u Minoa v Knóse umožnil Kréťanom na dlhú dobu slávu v spracovaní drevených sôch. Vedľa Apolóna stojí Cheirisofos vytvorený z mramoru.*"

Antickí Gréci si dobrých sochárov vážili a celkovo sa vysoko hodnotila každá vynikajúca práca i umenie a i v tom najmenej známom obore mohol najlepší pracovník dosiahnúť zvečnenie svojho mena. Preto nebolo nič neobvyklé, že Cheirisofos, tvorca Apolóna v Tegey, stál stvárnený z mramoru vedľa svojho diela.

Referencie a bibliografia
-------------------------

1. 1 2  Thomas Heine Nielsen, James Roy, *Arkadia*, str. 395
2. 1 2  Pausanias. *Pausaniás, cesta po Řecku II.*. Praha : nakladatelství Svoboda, 1974. 25-027-74. S. 365.
3. ↑  Pausanias. *Pausaniás, cesta po Řecku II.*. Praha : nakladatelství Svoboda, 1974. 25-027-74. S. 177.
4. ↑  Johann Joachim Winckelmann. *Dějiny umění starověku Stati*. Praha : Odeon, 1986. 01-519-86. S. 119-120.
**Cheirimachos** (starogr. *Χειρίμαχος* – *Cheirimachos*) je v gréckej mytológii syn mykénskeho kráľa Élektryóna a jeho manželky Anaxo.

Podľa antického autora Apollodora z Atén, Cheirimachos bol syn mykénskeho vládcu Élektryóna, ktorý mal okrem neho ešte ďalších deväť synov, Stratobata, Gorgofona, Fylonoma, Kelainea, Amfimacha, Lysinoma, Anaktora, Archelaa, nemanželského syna Likymnia a dcéru Alkménu, ktorá mala s najvyšším bohom Diom syna Hérakla.

Keď do Mykén prišli s vojskom šiesti synovia Pterelaa, kráľa ostrova Tafos, ktorých starý otec Méstor bol brat Elektryóna, aby si nárokovali podiel na kráľovstve, Élektryón ich nároky zmietol zo stola. Premožení hnevom sa preto dohodli, že mu ukradnú dobytok. Synovia Élektryóna sa im však postavili na odpor a po krvavom boji z nich zostal nažive len Euéres, ktorý strážil lode. Zo synov Élektryóna prežil len najmladší Likymnios. Tafančania, ktorí unikli, predali potom dobytok élidskemu kráľovi Polyxenovi. Dobytok neskôr kúpil Élektryónov synovec Amfitryón a vrátil mu ho.

Referencie a bibliografia
-------------------------

1. 1 2  Apollodoros, *Bibliotheca*, 2,4,5.
2. ↑  Vojtech Zamarovský. *Bohovia a hrdinovia antických bájí*. Bratislava : Mladé letá, 1980. 66-048-80. S. 124.
3. 1 2 3  Apollodoros, *Bibliotheca*, 2,4,6.
**Planetológia** alebo **geológia planét** alebo **planetárna astronómia** je vedný odbor, ktorý sa zaoberá štúdiom planét a planetárnych sústav z fyzikálneho, astronomického, geologického a chemického hľadiska.

Najčastejšie sa považuje za odbor astronómie. S geológiou je spojená v tom zmysle, že geofyzikálne javy známe zo Zeme (napr. sopečná činnosť) študuje na iných planétach.

Výskum sa robieva kombináciou pozorovania zo Zeme, pozorovania z vesmírnych lodí, ako aj experimentálnou a teoretickou prácou na Zemi.

Predmety skúmania
-----------------

Planéta Mars
Do roku 1993 planetológia skúmala predmety v Slnečnej sústave. Až keď došlo k objaveniu exoplanét, došlo k značnému rozšíreniu predmetu skúmania. Dnes planetológia skúma aj také exotické extrasolárne objekty ako sú napr. planéty neutrónových hviezd.

Dnešné predmety skúmania:

* vznik planetárnych sústav,
* vývoj planetárnych sústav,
* vlastnosti planetárnych objektov:
	+ planét (v užšom zmysle), čiže:
		- planét zemského typu (ako sú Merkúr, Venuša, Zem, Mars)
		- plynových obrov (planéty podobné Jupiteru) a
		- hnedých trpaslíkov,
	+ mesiacov,
	+ planetoidov
	+ komét
* vlastnosti ostatných zložiek Slnečnej sústavy (napr. slnečného vetra, magnetického poľa Slnka, prachu a meteoroidov)

Odbory
------

Planéta Venuša
Dnes sa niekedy delí (a v budúcnosti sa stále viac bude deliť) na nasledujúce odbory podľa skúmaných objektov (len heliológia, geológia a selenológia sú zatiaľ bežné výrazy):

| Teleso | Termín |
| --- | --- |
| Slnko | heliológia |
| Merkúr | hermeológia |
| Venuša | cyterológia |
| Zem | geológia |
| Mesiac | selenológia |
| Mars | areológia |
| Jupiter | zenológia |
| Saturn | kronológia |
| Urán | uranológia |
| Neptún | poseidológia |
| Pluto | hadeológia |


|  |  |
| --- | --- |
|  | Astronomický portálPortál slnečná sústava |

| * z
* d
* u
Všeobecné odvetvia astronómie |
| --- |
| 
* Astrometria
* Astrofyzika
* Dejiny astronómie
* Historická astronómia
* Kozmológia
* Galaktická astronómia
* Extragalaktická astronómia
* Nebeská mechanika
* Vznik a vývoj galaxií
* Planetológia
* Stelárna astronómia
* Vznik hviezd
* Vývoj hviezd
* Vznik a vývoj slnečnej sústavy

 |
**Planum Australe** (lat: *Južná rovina*) je južná polárna planina na Marse. Tiahne sa južne približne po 75°J s centrom na súradniciach 83.9°J 160.0°V. Geológia tejto oblasti mala byť preskúmaná neúspešnou NASA misiou Mars Polar Lander, ktorý stratil kontakt pri vstupe do atmosféry Marsu.

Ľad
---

Mapa južného pólu Marsu. Planum Australe je viditeľne vyvýšená nad okolitou oblasťou.
Planum Australe je čiastočne pokrytá permanentnou polárnou čiapkou, zloženou zo zamrznutej vody a suchého ľadu, s hrúbkou približne 3 km. Sezónne polárne čiapky sa vytvárajú na povrchu permanentných počas zimy na Marse od 60°J smerom na juh. Ich hrúbka dosahuje približne 1 m. Je možné, že táto oblasť ľadu sa zmrašťuje kvôli klimatickým zmenám alebo z dôvodu klimatického otepľovania.

V roku 1966, Leighton a Murray vyslovili teóriu, že marťanské polárne čiapky sú väčšou zásobárňou CO2 ako zásoba v atmosfére. Dnes je už ale známe, že aj južný, aj severný pol je tvorený prevažne z vodného ľadu. Oba poly majú sezónne pokrytie tenkou vrstvou CO2. Na južnom póle sa nachádza aj permanentné pokrytie s CO2 s hrúbkou 8 - 10 m na povrchu vodného ľadu. CO2 nie je mechanicky dosť silné, aby vytvorilo permanentnú 3 km hrubú vrstvu na dlhý čas.

Informácie z ESA misie Mars Express ukázali 3 hlavné časti polárnej čiapky. Najviac reflexná časť má zloženie 85 % suchý ľad a 15 % vodný ľad. Druhá časť, kde je polárna čiapka tvorená strmými úbočiami, je tvorená takmer výlučne vodným ľadom. Posledná časť je obklopená permafrostovými poľami, ktoré sa tiahnu do vzdialenosti desiatok kilometrov na sever.

Centrum permanentnej polárnej čiapky sa nenachádza na súradnici 90°J, ale približne 150 km severne od geografického južného pólu. Prítomnosť dvoch masívnych impaktných kráterov na západnej pologuli - Hellas Planitia a Argyre Planitia - vytvára nepohyblivú "*oblasť nízkeho tlaku*" nad permanentnou polárnou čiapkou. Z toho vyplývajúce počasie je modelom pre vytváranie sypkého bieleho snehu, ktorý má vysoké albedo. Toto je protikladom tmavšieho snehu, ktorý sa vytvára vo východnejších častiach polárnej oblasti.

Marťanské pavúky
----------------

*Pavúky* na Marse tvorené kaňonmi
*Bližšie informácie v hlavnom článku: Marťanské pavúky*
V Planum Australe sa nachádzajú dva odlišné menšie regióny: Australe Lingula a Promethei Lingula. Tieto oblasti sú zbrázdené kaňonmi Promethei Chasma, Ultimum Chasma, Chasma Australe a Australe Sulci. Podľa teórie tieto kaňony vznikli prúdením katabatického vetra. Najvačší kráter na Planum Australe je McMurdo.

Pozri aj
--------

* Planum Boreum, severná polárna planina
* Zoznam nížin na Marse
* Areografia

Externé odkazy
--------------

* Akumulácia a erózia južného polárneho kruhu oblastí Promethei Lingula a Planum Australe (po anglicky)
* Mapa Google Mars - Planum Australe (po anglicky)
* Stratigrafia a topografia krátera McMurdo, Planum Australe, Mars (po anglicky)
* topografická mapa marťanského južného pólu (po anglicky)
* USGS mapa oblasti Planum Australe (po anglicky)

  

WikisprávyWikisprávy
Wikisprávy majú o tejto udalosti článok:
***Massive ice deposits found on Mars***


|  |  |
| --- | --- |
| Portal | Portál slnečná sústava |
**Jesse Gordon Spencer** (\* 12. február 1979, Melbourne) je austrálsky herec a muzikant.

Počiatky
--------

Rodák z Melbourne pochádza zo štyroch súrodencov. Dvaja bratia, Tarney a Luke, aj sestra Polly, pracujú v medicíne. Rodičia Robyn a Rodney sú aktívnymi politikmi. Po štúdiu na *Scotch College* dostal prvú možnosť hrať, a to v úspešnom seriály *Neighbours*.

Kariéra
-------

V seriáli *Neighbours* vydržal od roku 1994 až do roku 2000, v roku 2005 sa potom ešte objavil v jednej epizóde. V roku 1994 dostal aj rolu v jednej z epizód seriálu *Time Trax*.

Obsadzovaný bol väčšinou do televíznych seriálov a filmov, ku ktorým patrí *Hercules*, *Stranded* alebo *Olsen Twins: Sestry v Londýne*, kde hlavné roly obsadili známe dvojčatá Mary-Kate a Ashley Olsenové. K úspešnejším filmom, v ktorých sa objavil, patrí snímka *Swimming Upstream*, kde sa v hlavnej úlohe objavil Geoffrey Rush. Poriadnu príležitosť však Jesse dostal až v roku 2004, keď prijal rolu doktora Roberta Chasa v seriáli Dr. House. V súčasnosti hrá poručíka Matta Caseyho v seriáli Chicago Fire.

Hudba
-----

Spencer s kapelou 
Od roku 2008 je členom skupiny Band From TV, kde hrá na husle. Skupina je zložená z hercov rôznych amerických seriálov. Okrem Jesseho Spencera je členom skupiny aj Hugh Laurie, hlavný predstaviteľ seriálu *Dr. House*. Ďalej aj Greg Grunberg zo seriálu *Hrdinovia*, James Denton zo seriálu *Zúfalé manželky*, Bob Guiney zo seriálu *The Bachelor*, Adrian Pasdar zo *Zúfalých manželok* aj *Hrdinov* a Scott Grimes zo seriálu *Pohotovosť*, *Bratstvo neohrozených* a *Americký otec*.

Filmografia
-----------

* 1985 – Neighbours (TV seriál)
* 1998 – Hercules (TV seriál)
* 2000 – Lorna Dooneová (TV film)
* 2001 – Sestry v Londýne
* 2001 – Prekliaty talizman (TV film)
* 2002 – Stranded (TV film)
* 2003 – Death In Holy Orders (TV seriál)
* 2003 – Dievča z lepšej spoločnosti
* 2003 – Swimming Upstream
* 2004 – Dr. House (TV seriál)
* 2006 – Flourish
* 2010 – Tell-Tale
* 2012 – Chicago Fire (TV seriál)
* 2014 – Chicago P.D. (TV seriál)
* 2015 – The Girl Is In Trouble

Iné projekty
------------

Commons
* Spolupracuj na Commons Commons ponúka multimediálne súbory na tému **Jesse Spencer**

Zdroj
-----

*Tento článok je čiastočný alebo úplný preklad článku Jesse Spencer na českej Wikipédii.*

Autoritné údaje: * BnF: 14229159k
* ISNI: 0000 0001 1473 6068
* LCCN: no2004077161
* VIAF: 61758631
* WorldCat: lccn-no2004077161
**Jindřich Nentwich** (\* 27. december 1875, Slavíkov – † ?) bol český pedagóg a sociálnodemokratický politik pôsobiaci na Slovensku v období medzivojnového Česko-Slovenska.

Životopis
---------

Patril k množstvu českých učiteľov, úradníkov a inteligencie, ktorí po vzniku spoločného štátu v roku 1918 prišli na územie Slovenska, aby zaujali uprázdnené miesta po zmaďarizovanej verejnej správe. Jindřich Nentwich sa presťahoval na východ Slovenska, kde sa venoval svojmu učiteľskému povolaniu. Stal sa riaditeľom chlapčenskej meštianskej školy v Košiciach.

Politicky sa aktivizoval v Československej sociálnodemokratickej strane robotníckej. V dvadsiatych rokoch 20. storočia pôsobil ako poslanec zastupiteľstva Košickej župy. V parlamentných voľbách v roku 1925 sa za túto stranu uchádzal o post poslanca Národného zhromaždenia. Istý čas pôsobil aj ako poslanec mestského zastupiteľstva Košíc. V parlamentných voľbách v roku 1929 bol zvolený za senátora Národného zhromaždenia v rámci X. volebného kraja (Prešov). V senáte zasadal v kultúrnom výbore. Senátorský mandát obhájil aj v parlamentných voľbách v roku 1935. Aj v tomto volebnom období zasadal v kultúrnom výbore senátu.

Jeho politickú kariéru predčasne ukončila napätá vnútropolitická situácia po roku 1938. Ľavicové strany (vrátane ČSSD) neboli v rámci rokovaní HSĽS o autonómii Slovenska pripustené k rokovaniam. Dostávali sa do izolácie a nakoniec boli rozpustené. Ešte predtým, v decembri 1938, Nentwich spolu so svojimi kolegami A. Milotom, J. Pociskom a F. Zimákom vstúpili do spoločného senátorského klubu Národnej strany práce, do ktorej sa združili bývalí ľavicoví (nekomunistickí) politici. V dôsledku rozpustenia sociálnej demokracie na Slovensku bol 25. januára 1939 zbavený senátorského mandátu.

Referencie
----------

1. ↑   Zastupiteľstvo župy košickej. *Slovenský denník* (Bratislava), 1924-11-05, roč. VII, čís. 254.a, s. 3.
2. ↑   O voľbách. *Gemer - Malohont* (Rimavská Sobota), 1925-11-14, roč. VII, čís. 45, s. 3.
3. ↑   Košickí senátori. *Slovenský denník* (Bratislava), 1929-11-08, roč. XII, čís. 257.a, s. 5.
4. ↑   *Senát -register menný* [online]. Spoločná Česko - Slovenská digitálna parlamentná knižnica, [cit. 2022-08-01]. Dostupné online.
5. 1 2   *Senát - register menný* [online]. Spoločná Česko - Slovenská digitálna parlamentná knižnica, [cit. 2022-08-01]. Dostupné online.
Hypermarket Kaufland v Českej Lípe
Hypermarket Tesco v Moste 
**Hypermarket** je samoobslužná veľkokapacitná a maloobchodná predajňa so širokou ponukou potravinárskeho a nepotravinárskeho tovaru pod jednou strechou, s predajnou plochou väčšou ako 2 500 metrov štvorcových. Kvôli svojej značnej rozlohe sú hypermarkety bežne umiestňované do predmestí či za mesto, kde sú dostupné autom.

Zásady prevádzkovania hypermarketov
-----------------------------------

Rast životnej úrovne, vybavenosť obyvateľstva automobilmi a zvyšujúca sa cena pozemkov v strede miest boli podnetom pre zakladanie hypermarketov na okraji miest od 60. rokov 20. storočia. Pri každom hypermarkete bolo postavené veľké parkovisko, bol ponúkaný ďaleko bohatší sortiment, než mohli poskytnúť predajne menšie a navyše pod jednou strechou. V konkurenčnom prostredí hypermarkety nasadzovali nižšie ceny, možnosť veľkého (napríklad týždenného) rodinného nákupu potravinárskeho aj ostatného tovaru. Mimo predajne vlastného hypermarketu je v objekte občerstvenie a menšie špecializované predajne, mnohokrát aj služby. Predajné plochy hypermarketov sú od 2 500 do 25 000 metrov štvorcových.

Referencie
----------

1. ↑  Návrh pravidiel pre rozvoj maloobchodu na území mesta Brna, Nezávislé sociálno ekologické hnutie – Nesehnutí, apríl 2010

Zdroj
-----

*Tento článok je čiastočný alebo úplný preklad článku Hypermarket na českej Wikipédii.*
Hypernova v Avion Shopping Park v Bratislave v roku 2008 (dnes supermarket Kaufland)
Hypernova v Považskej Bystrici v roku 2009
Hyper Albert v Třebíči
**Hypernova** bola obchodná značka reťazca hypermarketov prevádzkovaných na území Česka a Slovenska skupinou AHOLD. V júni 2009 boli všetky predajne v Česku premenované na Albert hypermarket a v roku 2014 získala slovenské predajne spoločnosť Terno.

Reťazec rovnako pôsobil v Poľsku, kde mal 15 pobočiek.[chýba zdroj] V roku 2007 boli ale prevzaté reťazcom Carrefour.[chýba zdroj]

Predajne
--------

* Česko: 57 pobočiek
* Slovensko: 22 pobočiek

Hypernova vo Vestci bola, ako prvá, zrekonštruovaná a premenovaná na HyperAlbert. Ďalší HyperAlbert bol otvorený v roku 2007 v Moste a v Třebíči od 1. októbra 2008. Neskôr sa názov ešte upravil na Albert hypermarket.

V roku 2014 prevzala slovenské aktivity spoločnosti Ahold spoločnosť Terno, ktorá nahradila predajne Hypernova svojimi prevádzkami. V roku 2018 začala postupne zatvárať tieto prevádzky a na začiatku roka 2018 sa na Slovensku nachádzali len 4 predajne. Posledným bol 31. júla 2018 hypermarket Hypernova v Považskej Bystrici.

Ústredie spoločnosti
--------------------

Akciová spoločnosť Ahold, vlastník reťazca Albert, má svoju českú centrálu po presťahovaní z Brna a Netluk v Prahe 13 v Nových Butoviciach.

Reklama
-------

Obdobne ako ostatné reťazce na českom trhu tiež Hypernova vydávala a zadarmo distribuovala po širokom okolí svoj reklamný časopis, týždenník s názvom *h - hypernova* v rozsahu 6-8 listov. Distribúciu im zaisťuje spoločnosť TNT Post (viď tiráž), okrem iného systémom vhadzovania do schránok potenciálnych zákazníkov.

Referencie
----------

1. ↑
2. 1 2
3. ↑  LEGÉŇ, Marek. Terno opäť škrtá Hypernovy. Aký je príbeh reťazca, ktorý odchádza do histórie. *eTrend.sk*, 2017-12-20. Dostupné online [cit. 2018-01-29].
4. ↑  LEGÉŇ, Marek. Hypernova definitívne skončila, poslednú zatvorili v Považskej Bystrici. *eTrend.sk*, 8. október 2018. Dostupné online [cit. 2019-07-27].
5. ↑  S.R.O, Global24. *Hypernova v Považskej končí: Máme potvrdené, kto ju nahradí!* [online]. Považská24.sk, [cit. 2019-07-27]. Dostupné online.

Iné projekty
------------

Commons
* Spolupracuj na Commons Commons ponúka multimediálne súbory na tému **Hypernova (obchodný reťazec)**

Externé odkazy
--------------

* Oficiálne stránky českej siete predajní Albert a Albert Hypermarket
* Oficiálne stránky slovenskej siete predajní

Zdroj
-----

* *Tento článok je čiastočný alebo úplný preklad článku Hypernova (obchodní řetezec) na českej Wikipédii.*
**Hamiltonovský graf** je graf, ktorý obsahuje aspoň jednu hamiltonovskú kružnicu.

História
--------

V roku 1857 William Rowan Hamilton zostrojil matematický hlavolam, ktorého cieľom bolo nájsť takú uzavretú prechádzku po hranách pravidelného dvanásťstena, ktorá by obsahovala každý vrchol práve raz. Ak zabudneme na plochy dvanásťstena a nakreslíme jeho vrcholy a hrany v rovine, tak dostaneme graf nakreslený na obrázku:

Definícia Hamiltonovskej kružnice
---------------------------------

Hamiltonovská kružnica grafu je taká cesta, ktorá prejde práve raz všetky vrcholy grafu a skončí v počiatočnom vrchole.

Teda riešením Hamiltonovho hlavolamu je Hamiltonovská kružnica. Zistiť, či má graf uzavretý Eulerovský ťah, je ľahký problém, lebo stačí zistiť súvislosť grafu a paritu stupňov všetkých jeho vrcholov. Je prekvapujúce, že analogický problém pre Hamiltonovské kružnice je ťažký. Tento problém patrí do skupiny takzvaných NP-úplných problémov. Poznáme však veľmi veľa podmienok, ktorých splnenie vynucuje v grafe existenciu Hamiltonovskej kružnice. Jednu z najznámejších postačujúcich podmienok tohto typu dokázal nórsky matematik Øystein Ore v roku 1960 (1. podmienka).

Postačujúce podmienky
---------------------

1. Nech G je graf, |V | = n, n ≥ 3. Ak pre každú dvojicu vrcholov, ktoré nie sú spojené hranou je súčet ich stupňov aspoň n, tak G je hamiltonovský.
2. Nech G je graf, |V | = n, n ≥ 3. Ak má každý vrchol stupeň aspoň n/2, tak graf je hamiltonovský.
3. Nech G je graf, |V | = n a predpokladajme, že n ≥ 3. Ak pre každé prirodzené číslo k < n/2 je počet vrcholov, ktorých stupeň neprevyšuje k, menší ako k, tak je graf hamiltonovský.

Nutná podmienka
---------------

Symbolom c(G) označme počet komponentov grafu G.
  
Veta (nutná podmienka): Ak graf G = (V,E) je hamiltonovský, tak pre každú neprázdnu podmnožinu S množiny vrcholov V platí:

*c(G - S) ≤ |S|*

Príklad: Uvažujme graf G na obrázku č. 2. Môžeme si všimnúť, že S = {u1,u2,u3,u4,u5} je taká podmnožina množiny vrcholov grafu G, pre ktorú platí: c(G - S)= 6 > 5 = |S|, čiže neplatí nutná podmienka. To znamená že graf nie je hamiltonovský.

Príklady
--------

Príklady, kedy je graf hamiltonovský a kedy graf nie je.

Prvý príklad
* Obr.1Obr.1
* Obr.2Obr.2

Hoci tento graf nespĺňa ani jednu z vyššie uvedených podmienok, je to hamiltonovský graf (ako vidno z obrázka 2), keďže existuje hamiltonovská kružnica nakreslená červenou farbou. Uvedené podmienky sú totiž iba postačujúcimi, ale nie nutnými podmienkami hamiltonovskych grafov.

Druhý príklad
* 

Graf na obrázku spĺňa všetky 3 podmienky:

1. podmienku, lebo každý jeho vrchol má stupeň aspoň 3,
2. podmienku, lebo každé dva vrcholy nespojené hranou majú súčet stupňov aspoň 6,
3. podmienku, lebo v ňom nie sú žiadne vrcholy stupňa menšieho ako 3.

Literatúra
----------

* Vrba, A. *Grafy pro III.ročník tříd gymnázií se zaměřením na matematiku, na matematiku a fyziku a pro seminář a cvičení z matematiky ve IV.ročníku gymnázií*. Praha, SPN, 1989
* Nešetřil, J. *Teorie grafů*.Praha, SNTL, 1979
* Arnošt Večerka  *- Grafy a grafové algoritmy - skripta UPOL*
Simulácia oblohy v planetáriu Stellarium
**Planetárium** je aplikačný softvér, ktorý užívateľovi umožňuje simulovať nebeskú sféru kedykoľvek, najmä v noci, na počítači, tablete alebo inteligentnom telefóne. Takéto aplikácie môžu byť len základné, ako je zobrazenie hviezdnej mapy alebo mapy oblohy pre konkrétny čas a miesto, zobrazovanie ilustrácií súhvezdí a asterizmou, alebo zložité, ako je vykreslenie fotorealistických pohľadov na oblohu.

Aplikácie sa môžu používať aj na prepojenie a ovládanie ďalekohľadov, alebo projektorov planetárií. Voliteľné funkcie môžu ponúkať vloženie a následne zobrazenie orbitálnych prvkov novoobjavených telies (komét, asteroidov, medzihviezdnych objektov) a umelých družíc. Môžu simulovať pohlaď cez ďalekohľad s rôznymi parametrami. Súčasťou bývajú aj astronomické kalkulátory a simulácie astronomických dejov.

Jednotlivé planetária sú vyvíjané pre operačné systémy Linux, MacOs, Windows, Android.

Planetária
----------

* C2A
* Cartes du Ciel
* Celestia
* CyberSky
* Digital Universe Atlas
* Digistar
* Nightshade
* Google Sky
* Sky Map
* HNSKY
* KStars
* RedShift
* TheSky
* SkyTechX
* Starry Night
* Stellarium
* XEphem
* SpaceEngine
* WinStars
* WorldWide Telescope

Referencie
----------

1. ↑   *ASCOM - Standards for Astronomy* [online]. ascom-standards.org, [cit. 2019-10-02]. Dostupné online.


|  |  |
| --- | --- |
| Portal | Astronomický portál |
Dr. h. c. prof. MVDr. **Jana Mojžišová**, PhD. (\* 6. apríl 1963, Košice) je slovenská vedecko-výskumná pracovníčka v oblasti veterinárstva. Je bývalou rektorkou Univerzity veterinárskeho lekárstva a farmácie v Košiciach.

Biografia
---------

Študovala na Univerzite veterinárskeho lekárstva a farmácie v Košiciach, štúdium ukončila v roku 1987. Po ukončení štúdia začala na univerzite pôsobiť ako vedecko-výskumná pracovníčka na na Katedre infektológie a tropickej veterinárskej medicíny, pedagogicky pôsobila na Katedre infekčných a parazitárnych chorôb. Zaoberala sa problematikou infekčných chorôb psov a mačiek.

Bola zodpovedným riešiteľom piatich výskumných grantových projektov, vedúcou štyroch projektov VEGA a spoluriešiteľkou ďalších 20-tich vedecko-výskumných projektov. Je autorkou ôsmich knižných publikácií, z toho sú štyri vedecké monografie (jedna z nich zahraničná). Vytvorila tiež 15 vysokoškolských učebných textov a viac ako 30 odborných štúdií a článkov publikovaných v našich aj zahraničných vedeckých časopisoch.

Je predsedníčkou vedeckej rady Univerzity veterinárskeho lekárstva a farmácie v Košiciach a členkou ďalších domácich i zahraničných vedeckých a redakčných rád. Je tiež členkou Českej a slovenskej imunologickej spoločnosti a Slovenskej parazitologickej spoločnosti.

Dielo
-----

* *Infekčné a parazitárne choroby psov.* Košice: Univerzita veterinárskeho lekárstva v Košiciach, 2006. 165 s. ISBN 80-8077-042-5
* *Infekčné a parazitárne choroby psov pre canisterapeutov.* Košice: Univerzita veterinárskeho lekárstva a farmácie v Košiciach, 2012. 298 s. ISBN 978-80-8077-3304

Referencie
----------

1. ↑   *Slovenkou roka môže byť aj Košičanka* [online]. kosicednes.sk, 2016-05-29, [cit. 2022-05-09]. Dostupné online.
2. ↑  IŽOVÁ, Denisa: „Medzi moje najväčšie úspechy patrí medzinárodná akreditácia UVLF.". Rozhovor s Dr. h. c. prof. MVDr. Janou Mojžišovou, PhD. Dostupné on-line.
Pressburger Deutsche Zeitung vychádzali v Bratislave roku 1848.
**Preßburger Deutsche Zeitung** boli noviny, ktoré vychádzali v Bratislave v roku 1848.

Bol to nemecký politický týždenník, ktorý podporoval ústavu uhorskej vlády, postupne sa však staval proti nej. Noviny boli v spojení s Österreichische Deutsche Zeitung vo Viedni a mal prílohu *Hungaria*. Noviny sa zlúčili s Pressburger Zeitung.

Vychádzal trikrát týždenne v Bratislave.

Redaktor a vydavateľ
--------------------

* Zodpovedný redaktor : Johann Bangya
* Tlač : Franz Edl. v Schmid a J. J. Busch v Bratislave

Periodicita
-----------

* 1848 - roč. I. - 27 čísiel - 108 strán

Začal vychádzať 1. júla 1848, spolu vyšlo 27 čísiel (spolu 108 strán), posledné číslo vyšlo 30. augusta 1848.

Noviny v elektronickej podobe
-----------------------------

* *Pressburger Deutsche Zeitung s prílohou Hungaria* - dostupné v Digitálnej knižnici UKB

Zdroj
-----

* PRESSBURGER DEUTSCHE ZEITUNG. In: *Bibliografia inorečových novín a časopisov na Slovensku do roku 1918*. Zost. Michal Potemra. Martin : Matica slovenská, 1963. 818 s.
**Hammaguir** bol francúzsky kozmodróm, ktorý sa nachádzal v blízkosti rovnomenného mesta v Alžírsku. Kozmodróm vznikol v roku 1965 na raketovej základni, ktorá bola v prevádzke od roku 1947. V roku 1967 bola činnosť základne aj kozmodrómu ukončená.

Po prvej sérii testovacích štartov sa francúzskym technikom a vedcom v roku 1965 podarilo dopraviť pomocou raketového nosiča Diamant na obežnú dráhu okolo Zeme prvý francúzsky satelit Astérix-1. Po ňom nasledovali ešte tri ďalšie štarty až do roku 1967. 

V súvislosti so získaním alžírskej samostatnosti bola prevádzka základne postupne utlmovaná. Kozmodróm ukončil činnosť 1. júla 1967, kedy bol odovzdaný Alžírsku. Francúzsko už v roku 1964 začalo budovať nový kozmodróm Guyanské kozmické centrum vo Francúzskej Guyane blízko mesta Kourou.

Štarty na obežnú dráhu
----------------------

Z kozmodrómu Hammaguir boli na obežnú dráhu vynesené štyri francúzske družice:

| Dátum štartu | Satelit | Hmotnosť | Nosná raketa |
| --- | --- | --- | --- |
| 26. november 1965 | Astérix-1 | 40 kg | Diamant |
| 17. február 1966 | Diapason-1 | 19 kg | Diamant |
| 8. február 1967 | Diadéme-1 | 22,7 kg | Diamant |
| 15. február 1967 | Diadéme-2 | 22,7 kg | Diamant |
|

Referencie
----------

1. ↑   *Hammaguir* [online]. SPACE.40, [cit. 2008-05-30]. Dostupné online.
2. ↑   *Kosmodrom Hammaguir* [online]. Malá encyklopedie kosmonautiky MEK, [cit. 2008-05-30]. Dostupné online.

Súradnice: 30°52′16″S 3°00′29″Z﻿ / ﻿30,871°S 3,008°Z﻿ / 30.871; -3.008


|  |  |
| --- | --- |
| Portal | Kozmonautický portálFrancúzsky portál |
**Hyperion** je v súčasnosti najvyšší strom na Zemi. Dosahuje výšku 115,61 metra. Je to druh sekvoja vždyzelená a rastie v národnom parku Redwood. Napriek jeho veľkej výške, Hyperion nie je najväčšou známou sekvojou vždyzelenou; tento strom patrí stromu Generála Shermana, ktorý má najväčší objem dreva (1487m³).

Hyperion bol objavený dňa 25. augusta 2006 prírodovedcami Chrisom Atkinsom a Michaelom Taylorom. Strom bol odmeraný botanikom Stephenom C. Sillettom, s výškou 115,55 metra. Nachádza sa v odľahlej časti národného parku Redwood; presné umiestnenie stromu bolo ale utajené pred verejnosťou kvôli obavám, že sa naruší jeho ekosystém. Strom má podľa odhadov objem dreva 502 m³, a je starý približne 700 – 800 rokov.

Výskumníci uviedli, že ďateľ poškodil hornú časť, čo stromu zabránilo dosiahnuť výšku 115,8 metra.

Referencie
----------

1. ↑  Gymnosperm Database
2. ↑  Preston, Richard. *Tall for its age - Climbing a record breaking redwood* [online]. The New Yorker, 9. október 2006, [cit. 2010-03-26]. Dostupné online.
3. ↑  Preston, Richard (2007). *The Wild Trees: A Story Of Passion And Daring*. Allen Lane Publishers.
4. 1 2  MARTIN, Glen. World's tallest tree, a redwood, confirmed. *SFGate*, 29. september 2006. Dostupné online [cit. 2009-08-09].
**Rakúska sociálna služba** je dvanásťmesáčna alternatíva k povinnej vojenskej službe.

Všeobecné
---------

Rakúska sociálna služba je súčasť neziskovej organizácie Rakúska zahraničná služba, ktorá bola založená Andreasom Maislingerom a Andreasom Hörtnaglom v roku 1998. Služba môže byt vykonávaná v zariadeniach pre spomienku na holokaust, v sociálnej alebo mierovej oblasti. Sociálny pracovník pracuje pre organizácie, ktoré slúžia hospodárskemu a sociálnemu rozvoju štátu v rôznych štátoch na svete.

Organizácia má na vykonávanie služby k dispozícii 69 miest v 32 rôznych krajinách, čím je najväčšou zahraničnou službou Rakúska. Partnerské organizácie sú umiestené v 22 rôznych štátoch na 4 kontinentoch a majú rôzne úlohy a ciele. Tieto úlohy siahajú od práce s deťmi na ulici, účasti na projektoch zásobovania vodou, školského vzdelávania, až po starostlivosť o migrantov.

Externé odkazy
--------------

* Oficiálna stránka neziskovej organizácie Rakúska zahraničná služba (po nemecky)
**Thomas Wedgwood** (\* 14. máj 1771, Etruria, Staffordshire – † 10. júl 1805, Dorset) bol synom Josiaha Wedgwooda, hrnčiarom, priemyselníkom a neskôr experimentoval spoločne s Humphrym Davym vo fotografii, taktiež je považovaný za priekopníka a vynálezcu v obore fotografie.

Život
-----

Thomas Wedgwood sa narodil 14. mája 1771 v Etruria, Staffordshire, ktorý je dnes súčasťou mesta Stoke-on-Trent v Anglicku. Narodil sa do rodiny výrobcov keramiky, vyrastal a bol vzdelávaný v Etrurii, kde mu bola počas jeho mladosti vštiepená láska k umeniu. Počas svojho krátkeho života sa stretával s maliarmi, sochármi a básnikmi. Stal sa ich patrónom po tom, čo v roku 1795 zdedil bohatstvo svojho otca.

Ako dospievajúci sa Wedgwood začal zaujímať o najlepšiu metódu vzdelávania detí, a preto venoval mnoho času študovaniu detí. Došiel k záveru, že väčšina informácií, ktoré dospievajúci mozog prijme, prechádzajú očami a sú spojené so svetlom a obrazmi. Pokúšal sa vytvoriť stále svetelné obrazy a s nimi skvalitniť výučbu, čo ho priviedlo k myšlienke vynálezu fotografie.

Wedgwood sa ani nikdy neoženil, ani nemal deti. Zomrel v anglickom grófstve Dorset.

Priekopník fotografie
---------------------

Wedgewoodovi je pripísaný veľký prínos za vývoj fotografie. Ako prvý človek vymyslel a vyvinul metódu kopírovania obrazov na základe chemicky stáleho média.

Pri svojich mnohých experimentoch so svetlom a teplom, aj s dusičnanom strieborným podľa rady svojho učiteľa Alexandra Chisholma a členov spoločnosti *Lunar Society*. Wedgwood prvýkrát použil ako cameru obscuru keramický hrniec, ktorý natrel dusičnanom strieborným a obalil ho najprv bielou kožou a následne papierom. Na slnečnom svetle nechal na papier odtlačiť obrys skutočnosti, ktorej obraz vstupoval úzkym otvorom do hrnca. Bolo to prvé použitie metódy chemického odtlačku siluety – profilu objektu – snímaného objektu. Výsledky však boli neúspešné. Wedgwood nevedel ustáliť obraz, ktorý po čase stmavol. Jeho hlavným úspechom bola tlač profilu objektov priamym kontaktom na upravený papier. Tým sa vytvoril obraz tvaru na papieri a podobným postupom kopíroval aj transparentné obrazy na skle priamym kontaktom a vystavením pôsobeniu slnečného žiarenia.

Referencie
----------

1. 1 2  Thomas Wedgwood. In:  *Encyclopædia Britannica* [online]. Encyclopædia Britannica, [cit. 2023-05-15]. Dostupné online.
2. ↑   *Thomas Wedgwood Biography - A Pioneer of Photography* [online]. photographyhistoryfacts.com, [cit. 2023-05-15]. Dostupné online.
3. ↑   www.prodejfoto.com, [cit. 2023-05-14]. Dostupné online.

Iné projekty
------------

Commons
* Spolupracuj na Commons Commons ponúka multimediálne súbory na tému **Thomas Wedgwood**

Zdroj
-----

*Tento článok je čiastočný alebo úplný preklad článku Thomas Wedgwood na českej Wikipédii.*

Autoritné údaje: * GND: 122161920
* ISNI: 0000 0000 5178 0247
* LCCN: nr93042339
* ULAN: 500347932
* VIAF: 57488292
* WorldCat: lccn-nr93042339
Symbol rozcestia O iných významoch výrazu *Thompson* pozri *Thompson*.
Súradnice: 55°44′36″S 97°51′19″Z﻿ / ﻿55,74333°S 97,85528°Z﻿ / 55.74333; -97.85528

**Thompson** je mesto v kanadskej provincii Manitoba. Nachádza sa na Burntwood River. V roku 2021 malo 13 035 obyvateľov.

Dejiny
------

Thompson bol naplánovaný v roku 1956 spoločnosťou International Nickel Company of Canada, je jednou z najväčších plánovaných komunít v Kanade. Výstavba sa začala v roku 1957. Mesto sa volá podľa John F. Thompsona, predsedu predstavenstva firmy. Výstavba mesta bola dokončená v roku 1961 spolu s kombinovaným komplexom na ťažbu, tavenie a rafináciu, prvým na západnej pologuli. Na hliníkovom priemysle je mesto doteraz závislé. Počas 60. rokov pri raste ťažby počet obyvateľov dosiahol 20 000 aj keď mesto bolo plánované pre 8 až 12 tisíc. Už v 70. rokoch začala ťažba spomaľovať.

Demografia
----------

V sčítaní obyvateľstva v roku 2021 malo mesto 13 035 obyvateľov, v roku 2016 to bolo 13 678. V roku 2021 cca 10 ľudí uviedlo ako etnický pôvod český, 25 slovenský a nikto československý.

Doprava
-------

Mesto bolo napojené na železnicu Canadian National Railway z The Pas do Churchillu na Hudsonovom zálive. Na sever od mesta je Thomspon Municipal Airport.

Ekonomika
---------

Mesto je centrom obchodu a služieb, ale má problém pritiahnuť sekundárny priemysel.

Galéria
-------

* Highland Tower s nástennou maľbou The Spirit Way Wolf MuralHighland Tower s nástennou maľbou *The Spirit Way Wolf Mural*
* Ťažba v ThompsoneŤažba v Thompsone
* Radnica mestaRadnica mesta
* Železničná stanicaŽelezničná stanica

Referencie
----------

1. 1 2 3   *Census Profile, 2021 Census of Population Profile table* [online]. www12.statcan.gc.ca, [cit. 2023-06-17]. Dostupné online.
2. 1 2 3 4  LYON, D. M.. *Thompson* [online]. thecanadianencyclopedia.ca, 2012-09-11, rev. 2015-03-04, [cit. 2023-06-18]. Dostupné online.
3. 1 2 3 4  Thompson. In:  *Encyclopædia Britannica* [online]. Encyclopædia Britannica, 1998-07-20, [cit. 2023-06-17]. Dostupné online.
4. ↑   *OpenStreetMap* [online]. openstreetmap.org, [cit. 2023-06-18]. Dostupné online.

Iné projekty
------------

Commons
* Spolupracuj na Commons Commons ponúka multimediálne súbory na tému **Thompson (Manitoba)**

Externé odkazy
--------------

* Oficiálna stránka mesta

Zdroj
-----

*Tento článok je čiastočný alebo úplný preklad článku Thompson, Manitoba na anglickej Wikipédii.*

Autoritné údaje: * LCCN: n84090815
* VIAF: 267537523
* WorldCat: lccn-n84090815